# Vapaaehtoiselle koulutien turvaajalle

Kiitos siitä, että annat aikaasi ja olet lähtenyt mukaan vapaaehtoiseksi Koulutien turvaajaksi. <3

**KOULUTIEN TURVAAJANA:**

* meidän on tarkoitus herättää autoilijoiden huomio risteysalueella
* meillä on mahdollisuus auttaa lapsia turvallisesti tien yli
* meillä on mahdollisuus jutella lasten kanssa turvallisesta liikennekäyttäytymisestä
* me voimme muistuttaa turvallisesta suojatien ylittämisestä, mikäli huomaamme siinä jotain erityistä
* me voimme omalla esimerkillämme ohjata lapsia ja vanhempia esim. kadun ylityksessä
* **me emme ole liikennepoliiseja, eikä meillä ole oikeutta pysäyttää liikennettä**

Ollaan siis näkyvillä risteysalueella. Huomioi sijoittuminen suojatien läheisyyteen siten, että olet turvallisesti, esim. 1-2 metriä suojatiestä jalkakäytävälle päin. Koulutien turvaaja ei saa haitata liikennettä tai aiheuttaa vaaratilannetta autoilijoille tai muille liikkujille. Jos olet liikenteenjakajan kohdalla, seiso liikenteenjakajan keskiosassa, älä liikenteenjakajan ulkopuolella.

Ollaan iloisia ja jutellaan rohkeasti lasten ja vanhempien kanssa kysellen ja kuulostellen.

On tosi hienoa, jos otat kuvia tapahtumasta ja jaat tunnelmia omassa tai yhdistyksen viestintäkanavissa. Näytetään yhdessä, että meitä on paljon kouluteitä turvaamassa! Muistathan kuitenkin kuvatessa, että kysyt kuvissa olevilta luvan julkaisuun tai huolehdit, ettei kuvassa näy tunnistettavia kasvoja. Kuvatessa on myös tärkeää varmistaa, että ei aiheuta kuvaamisella vaaratilanteita itselleen tai muille.

Somepostauksiin voi mielellään lisätä #koulutienturvaajat ja #MeidänMLL sekä tägätä Instassa oman yhdistyksen, piirin ja/tai @mll\_fi.

Kiitos, kun olet mukana!

Olet tärkeä!

**Perustietoa kampanjasta vapaaehtoisille:**

Koulutien turvaajat -kampanja on Mannerheimin Lastensuojeluliiton ja kumppaneiden yhteinen kampanja, jossa haluamme varmistaa pienille koululaisille turvallisen koulutien. Suojateille ja risteyksiin jalkautumalla muistutamme autoilijoita ja muita teillä liikkujia hiljentämään vauhtia koulujen läheisyydessä.

Liikenneturvallisuus on tärkeä asia joka päivä. Kampanja järjestetään juuri koulujen alkaessa muistuttamaan, että pienet ja isommatkin koululaiset ovat palanneet liikenteeseen. Yhteisen tempauksen avulla voimme tuoda tärkeää asiaa esille ja saada valtakunnallista huomiota sille. Kouluteitä turvaamalla teemme yhdessä hyvää, luomme iloa ja näymme vahvasti järjestönä tärkeän lasten asian puolesta.

MLL turvaa suojateitä ympäri Suomea. Tänä vuonna mukana on lähes 100 paikallisyhdistystämme ja yli 1000 vapaaehtoista. MLL:n kumppaneina mukana ovat koulut, LähiTapiola ja Varova *(lisää oman alueesi mahdolliset muut kumppanit)*.

*Lisää tähän yhdistyksen yhdyshenkilön tervehdys ja yhteystiedot, tarkempia ohjeita kyseisen koulun päivystyksestä ym.….*